Ο **Χαράλαμπος (*Λάμπης*) Σεραφείδης** (1929 - 20 Αυγούστου 2003) ήταν Έλληνας διεθνής ποδοσφαιριστής του Απόλλωνα Αθηνών και της ΑΕΚ.

Καριέρα ποδοσφαιριστή
---------------------

### Σε συλλογικό επίπεδο

Γεννήθηκε στο Αιγάλεω. Αγωνιζόταν κυρίως ως αριστερός ακραίος επιθετικός και ξεκίνησε από την Αθλητική Ένωση Ιεράπολης, σωματείο του Αιγάλεω. Σε ηλικία 17 ετών μετακινήθηκε στην ΑΕΚ όπου παρέμεινε επί μια τριετία (1946-49), χωρίς να αγωνιστεί σε επίσημο αγώνα, συνεχίζοντας στον γειτονικό Απόλλωνα Αθηνών για τα επόμενα δύο χρόνια. Το 1951 επέστρεψε στην ΑΕΚ όπου παρέμεινε άλλα τρία χρόνια μέχρι το 1954, αγωνιζόμενος όμως μόνο την περίοδο 1952-53 (είχε 9 συμμετοχές και 6 τέρματα στο πρωτάθλημα Αθηνών), για να ενταχθεί εκ νέου στον Απόλλωνα έως το 1963, όταν και αποσύρθηκε από την ενεργό δράση.

### Στην εθνική Ελλάδας

Χρίστηκε 12 φορές διεθνής με την Ελλάδα και σημείωσε 3 τέρματα, σε μία θητεία η οποία διήρκεσε περισσότερο από δεκαετία, γεγονός σπάνιο για την εποχή και για ποδοσφαιριστή του Απόλλωνα ειδικότερα.

Υπήρξε μεγαλύτερος αδελφός του Στέλιου, ο οποίος τον ακολούθησε από τον Απόλλωνα κατά την επιστροφή του το 1951 στην ΑΕΚ, όπου όμως αυτός παρέμεινε πολύ περισσότερο (ως παίκτης για πάνω από 20 χρόνια και σε διάφορες προπονητικές θέσεις μέχρι και τη δεκαετία του 2010). Παρότι τα δύο αδέλφια συνυπήρξαν σε αποστολές της Εθνικής, τελικά δεν αγωνίστηκαν ταυτόχρονα καθώς ο Στέλιος, όντας τερματοφύλακας και 6 χρόνια μικρότερος, χρίστηκε για μία φορά διεθνής μερικούς μήνες πριν ο Λάμπης σταματήσει το άθλημα.

Καριέρα προπονητή
-----------------

Ασχολήθηκε περιστασιακά με την προπονητική, αφού την περίοδο 1976-77 και το 1980 είχε αναλάβει το Αιγάλεω, σύλλογο όπου έκανε τα πρώτα του ποδοσφαιρικά βήματα. Στην πρώτη από τις δύο αυτές θητείες του ως προπονητής της Αθηναϊκής ομάδας, αμφότερες για τη διοργάνωση της Β' Εθνικής, παραμένοντας στη θέση του ολόκληρη τη σεζόν, της χάρισε τον τίτλο του πρωταθλητή Νότιου Ομίλου και μαζί την άνοδο στην Α' Εθνική κατηγορία.

Άλλες δραστηριότητες
--------------------

Μεταξύ 1961 και περίπου 1965, όντας ενεργός ακόμα αθλητής αν και αναπληρωματικός, επένδυσε επιχειρηματικά και ασχολήθηκε με το πρώην κέντρο διασκέδασης του Πάνου Γαβαλά στο δάσος του Σκοπευτηρίου Καισαριανής. Πρόκειται για εκείνον που μετέβαλε τη φυσιογνωμία του χώρου και τον μετονόμασε σε «Χάραμα», επωνυμία με την οποία κατά τις επόμενες δεκαετίες εξελίχθηκε σε δημοφιλές σημείο της αθηναϊκής μουσικής σκηνής και φιλοξένησε γνωστούς εκπροσώπους του ελληνικού τραγουδιού.

Τίτλοι - διακρίσεις
-------------------

### Ποδοσφαιριστής

Με τον Απόλλωνα:

* Πρωταθλητής ΕΠΣ Αθηνών: 1957-58

Με την ΑΕΚ:

* Φιναλίστ Κυπέλλου Ελλάδας: 1952-53 *(σημείωσε το τέρμα για το 3-1, πριν το τελικό 3-2 υπέρ του Ολυμπιακού)*

### Προπονητής

Με το Αιγάλεω:

* Πρωταθλητής Νοτίου Ομίλου στη Β΄ Εθνική (1976/77) - άνοδος στην Α΄ Εθνική.

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

Παραπομπές
----------

1. ↑  συμμετοχές και τέρματα αφορούν στις περιόδους από την καθιέρωση της Α' Εθνικής κατηγορίας το 1959, δηλαδή τις 5 τελευταίες χρονιές της καριέρας του
2. ↑   Φύλλο εφημερίδας "Αθλητική Ηχώ", της 23 Αυγούστου 2003: "Εσβησε ο Λάμπης Σεραφείδης"
3. ↑  σύμφωνα με τις συνθέσεις αγώνων από το αρχείο της ΕΠΟ, διασταυρωμένο με αξιόπιστη  πηγή και όχι 11 όπως αναφέρεται εκ παραδρομής στον κατάλογο Ελλήνων διεθνών της ίδιας ομοσπονδίας
4. ↑  Ο αθλητικογράφος Γιάννης Αργυρίου στην εφημερίδα "Αθλητική Ηχώ" της 18 Αυγούστου 1972, σελ. 2, αναφέρει ότι ο Σεραφείδης έπαιξε στην Εθνική Ομάδα ακόμη και στην ηλικία των 37 ετών
5. ↑  φωτογραφία ΑΟ Αιγάλεω Αρχειοθετήθηκε 2016-03-05 στο Wayback Machine. 1980
6. ↑  *"Στου Κιτσίνη και στο «Χάραμα»"* Αρχειοθετήθηκε 2012-11-13 στο Wayback Machine. άρθρο του Πάνου Γεραμάνη στο αφιέρωμα "Καισαριανή", *ένθετο «επτά ΗΜΕΡΕΣ»* της εφημερίδας «Η ΚΑΘΗΜΕΡΙΝΗ», Αθήνα 11 Μαϊ 2003, σ. 16

Πηγές
-----

* *"Η ιστορία της ΑΕΚ"*, συλλογικό έργο, *Εκδόσεις Γ.Χ Αλεξανδρή*, Αθήνα 1996
* *"Εθνική Ελλάδος • Πορεία μέσα στο χρόνο"*, Βαγγέλης Μελέκογλου-Άγγελος Μενδρινός-Θοδωρής Νταβέλος, *Εκδόσεις Παπαζήση*, Αθήνα 1995, ISBN 960-0210-82-9
* *"Εθνική Ελλάδος ποδοσφαίρου 1929-2004 • 75 γαλανόλευκα χρόνια (με πλήρη αναλυτικά στοιχεία)"*, Στάθης Αρβανίτης, *Εκδόσεις Καστανιώτη*, Αθήνα 2004, ISBN 960-0337-78-0
* *"Το έπος της Α' Εθνικής"*, Γιώργος Παγιωτέλης, σειρά άρθρων-αφιερωμάτων αθλητικού περιοδικού *«Οι ΠΑΓΚΟΣΜΙΟΙ» (τχ 8-12)*, Αθήνα Αύγ-Δεκ 1994

Εξωτερικοί σύνδεσμοι
--------------------

* Συνέντευξη των αδελφών Στέλιου και Λάμπη Σεραφείδη για το ποδόσφαιρο της εποχής τους στο δημοσιογράφιο Ανδρέα Μπόμη (Αρχείο ντοκιμαντέρ της ΕΡΤ)